Szentesi VK: ez a harc lesz a végsõ
A férfi vízilabda OB I 9–12. helyéért zajló rájátszásának nyolc pontig tartó párharcában 6–6-ra áll egymással az OSC és a Szentesi VK csapata. A mindent eldöntõ ötödik mérkõzés ma 18.30-kor kezdõdik Budapesten, a Hajós Alfréd uszodában.
A felek, ha akartak volna, se tudtak volna másra, csak egymásra gondolni. Ez így természetes, hiszen már négy meccsen vannak túl: Pesten az OSC 11–8-ra és 13–12-re nyert, a ligeti uszodában viszont a Szentesi VK diadalmaskodott 10–9-re, majd legutóbb 9–5-re. Tovább már nem lehet odázni a döntést: amelyikük ma megnyeri a Hajós uszodai csatát, az a Szolnokkal a 9., amelyikük elveszti azt, az a Neptunnal a 11. helyért csap össze.
– Nem vagyunk könnyû helyzetben, idegenben kell feltennünk az i-re a pontot – mondta Berki András, a Szentes trénere. – A szombati játékkal kivívott siker jól jött az önbizalmunknak, de nem tett bennünket elbizakodottá. Gyõzni megyünk a fõvárosba!